作者:獨孤及
標題:季冬自嵩山赴洛道中作
內容:皇運偶中變，長蛇食中土。天蓋西北傾，眾星隕如雨。胡塵動地起，千里聞戰鼓。死人成為阜，流血塗草莽。策馬何紛紛，捐軀抗豺虎。甘心赴國難，誰謂荼葉苦。天子初受命，省方造區宇。斬鯨安溟波，截鼇作天柱。三微複正統，五玉歸文祖。不圖漢官儀，今日忽再睹。升高望京邑，佳氣連海浦。寶鼎歊景雲，明堂舞幹羽。虎臣□激昂，□□□禦侮。腐儒著縫掖，何處議鄒魯。西上轘轅山，丘陵橫今古。和氣蒸萬物，臘月春靄吐。得為太平人，窮達不足數。他日遇封禪，著書繼三五。